ŞCOALA DE ALTĂDATĂ... (I) 


Unde ne-am oprit în notițele precedente? 

Ah, da! La gura sobei, şemineul rămânând celora ce-și săr- 
bătoresc Sfintele Sărbători fie pe plajele Bahamasului, fie prin 
gheţăriile cu grătar de ren şi tărie de „Absolut” ale Laponiei, reşe- 
dinţa lui Moș Crăciun, la care se ajunge prin intermediul a multe 
mii de euro... 

De fapt, „gura sobei” e un fel de a spune, dar amintirile nu 
sunt eufemisme... 

Tată deci şi unul din primele apeluri. Telefonice. (Pe cele din 
catalog le vom evoca mai târziu.) 

- Salutare, bătrâne! 

= Salve! 

E George. Colegul din clasa întâia primară. 

Dumnezeule, cum mai pot schimba vocea unui prieten cei 
șaptezeci şi patru de ani trecuţi!... 

Era mai mic de statură, dar mai mare în ani decât mine. (Fa- 
milia crezuse că posed toate talentele ca să încep şcoala la şase 
ani. Din nefericire, se înşelau. Nu vă duceți la scoală în clasa întâ- 
ia dacă ştiţi să scrieți şi să citiţi. Veţi deveni un leneş fără seamăn! 
Şi, fireşte, un mare încrezut...) 

George e unul din cei trei „supravieţuitori” ai şcolii primare 
pe care îi ştiu. Dar și singurul cu care ne mai întâlnim. Al treilea 
este Ea. Nadia, cu un nume de familie pe care cu greu îl puteam 
reţine sau pronunța. O fetiţă foarte drăguță pe care o prindeau 
bine pistruii, serioasă, un pic distantă, într-un cuvânt - virtu- 
ală premiantă. Azi - doctor în ale biologiei, şefa unui laborator 


În căutarea pierderii de timp 95 


medical foarte important, soție de academician, pe scurt, un om 
care nu-şi macină timpul în amintiri. Dintre noi trei, era singura 
cu un viitor ce putea fi pronosticat cu siguranță. Al lui George şi 
al subsemnatului — rămâneau pe seama Moirelor... 

Şcoala era un complex pedagogic: Liceul Eparhial de Fete, 
Şcoala Normală Eparhială de Fete şi Şcoala Primară de Aplicaţie, 
mixtă. Cu toată apartenenţa de Eparhia Basarabiei, în școală nu 
se punea un accent distinct religios pe învăţătură, poate doar pe 
condiţiile materiale oferite elevilor. Erau excelente! 

Şcoala primară, în care aveam să-mi topesc primii patru ani 
de muncă era situată în două săli încăpătoare, luminoase, cu par- 
chet şi bănci individuale, cu câte douăzeci și unu de elevi în fiece 
clasă, cu toate laboratoarele aferente şi o uriaşă sală de festivități, 
al cărei parchet, poleit zilnic, era transformat de cei mai mici în 
patinoar, spre disperarea pedagogilor, şi în special al doamnei 
directoare, Elena Alistar. Vă spune ceva numele?!... 

Complexul, situat în vârful colinei de deasupra gării, era al- 
cătuit din cele mai mari clădiri ale provinciei. (În '41, retrăgân- 
du-se, sovieticii au distrus toate construcţiile...) 

Prima noastră învățătoare, domnişoara Rusu, avea să citeas- 
că - prima! - catalogul a două clase ce împărțeau între ele una 
din săli - întâia şi a treia. Vai, memoria, memoria! Ce puţine 
mai ţin minte! Poate doar - din clasa mea - Ludmila, o blondă 
frumoasă şi mereu zâmbitoare, Rita Chirilov, o brunetă cu tun- 
sura carré, ca japonezele de azi, cea mai înaltă din clasă şi, poate, 
cea mai cu vino-ncoace, dar un vino-ncoace aristocratic, rece... 
(Pe unde-or fi acum?) Nadia, originala şi foarte serioasa de care 
am vorbit mai sus... Dintre băieţi - George, literatul şi sportsme- 
nul acum pensionar, apoi Volik, un rus foarte lunecos şi hâtru, 
vorbind o românească perfectă, Ludovic Balogh, un ungur a că- 
rui apartenenţă etnică era trădată de accent... Şi, fireşte, Petrică 
Stratan, cu care făceam întotdeauna drumul de la şcoală, discu- 
tând mereu despre aventurile piticilor noştri, pe care, chipurile, 
îi aveam ascunși acasă. (Abia acum îmi dau seama că, în ce mă 

priveşte, discuţiile acestea erau exerciţii de scriere a beletristicii 
de ficţiune, cu care mai încerc să-mi fac de cap azi...) 

Unde or fi acum toţi aceştia, ba şi acei care, să mă ierte Cel 
de Sus, nu-i mai aflu prin memorie?... 

Nadia şi George, singurii ce mai sunt azi în acest oraş, nu 
şi-au părăsit locurile natale în vremile de restrişte. Dar dacă ea 
s-a realizat prin învăţătură asiduă, drumul lui George a fost ceva 
mai sinuos. Dăruindu-se sportului, anume sportului de perfor- 
manţă (a fost campion al republicii la tenis, la atletism, la fotbal, 
la baschet și la mai ştiu care probe!), ela fost nevoit să mai mun- 
cească şi la refacerea oraşului, să lupte şi cu rigorile Universităţii, 
ca până la urmă să se vadă om împlinit. Dar, cum la noi a fi îm- 
plinit înseamnă să nu mai interesezi pe nimeni, s-a văzut până la 
urmă şi ultimul la pensii, şi trecut cu vederea de departamentele 
sportive cărora, în tinereţe, le-a făcut cinste. 

De unde avea să ştie micul elev al Şcolii de Aplicaţie, copi- 
lul de muncitori Gheorghe Nedbaliuc, că primul premiu încasat 
prin anii '44, după un meci de baschet câştigat pentru Moldova, 
adică o pereche de chiloți, va fi şi drapelul ce şi l-ar putea înălța 
acum ca veteran?... 

Dar să revenim la trecut. 

Foarte curând, prima noastră învățătoare a fost înlocuită de 
domnişoara Grancovschi, o femeie care ştia să pună tot sufletul 
în cei pe care-i avea în grijă. Absolventă și ea a acestei instituţii, 
ținea prea mult Ja tradiţiile şcolii în care acum preda. Şi una din 
marile ei realizări a fost limba în care vorbeau la finele studiilor 
elevii, largile lor cunoştinţe în ale culturii generale. Nu-mi pot 
imagina că vreunul din cei educați de ea şi-ar permite, asemenea 
conducătorului Rusiei de azi, o astfel de „perlă”: „Constituţia este 

temelia fundamentală („fundamentalnaia osnova!”) a țării”... 

Din fericire, şi unele din şcolile noastre superioare au avut 
norocul s-o aibă printre pedagogi pe învăţătoarea noastră, a celor 

de la Şcoala Primară de Aplicaţie, despre care vom mai scrie câte 
ceva... 


ŞCOALA DE ALTĂDATĂ... (II) 


Mai stăm la gura sobei? De fapt, ce ne-ar putea opri? Numai 
prețul unei gigacalorii. Dar să mai uităm de termocom, au şi ei 
problemele lor: în toată lumea se ieftineşte benzina, la noi - se 
scumpeşte gazul... Cu alte cuvinte, avem drumul nostru, chiar 
dacă sfârşeşte în şanţ... 

Complexul pedagogic fondat şi tutelat de Eparhie, în fond 
laic până în pânzele albe, era un fel de rezervaţie păzită doar de 
moralitatea acelor vremuri: pentru cei mici, pampasuri şi jun- 
gle, pentru liceene — un parc natural predispunând la melan- 
colii, pentru cele de la normală - un nou Nazaret, iar pentru 
corpul didactic - multă și plăcută bătaie de cap. Situate, cum 
ziceam, pe colina de deasupra gării, vecine cu atelierele meca- 
nice Mocanu, cu fabrica de cărămizi, cu brutăria şi ceainăria 
Jurescu, şi, mai ales cu nu prea bine famata mahala Melestiu — 
cele câteva zeci de hectare simbolic îngrădite nu erau „tabu” 
pentru orăşeni, decât că orășenii erau bine-crescuţi, respectau 
atmosfera creată parcă special pentru buna educaţie a progeni- 
turilor. Puţini intruși erau micile haimanale din Melestiu, care, 
cu ajutorul praştiilor, vânau ciorile şi stâncuţele ce populau din 

belşug locurile. George imi zicea că păsările acestea completau 
meniul nevoiaşilor... Posibil. Pe vremuri, nu erau atâtea gunoaie 
şi gunoişti pe la noi. 

(Încerc pe o clipă să-mi imaginez cum ar fi arătat în zilele 
noastre acest colţişor de rai: pe bănci şi sub - sticle şi ambalaje 
de tot soiul, pe toţi pereţii inscripţii de soiul Vasea + ... Dar, mai 
bine s-o lăsăm...) 


98 Aureliu Busuioc 


De la poartă, unde se afla şi reşedinţa doamnei directoare, 
ducea o scară de cărămizi roşii cu zeci de trepte şi boschete de 
trandafiri până la corpul principal cu normala și liceul, iar ceva 
mai la o parte - un macadam pentru cei de la primară și pentru 
liceenele externe. Pe macadamul acesta urcam în fiece dimineață 
pe lângă mica uzină electrică ce alimenta complexul. De ce am 
amintit anume acest punct de pe drum? Pentru că, odată cu noi, 
elevii, pășea pe aici şi profesorul nostru de religie, părintele Ale- 
xandru Cristea, a cărui melodie la cuvintele altui ierarh este cân- 
tată în zori la toate posturile noastre de radio și televiziune: im- 
nul de stat! (Săracii ateişti comunişti! Ce zile au ajuns: să schimbe 
infernaționala lor pe produsul intelectual a doi popi!) 

Cele cinci-zece minute cât ţinea calea până la uzină (unde 
părintele se oprea de obicei ca să mai vorbească cu mecanicul) 
erau un prilej pentru dânsul să mai păstorească „turma” sa, gă- 
lăgioasă și mereu curioasă, de unde ora săptămânală de religie 
devenea cotidiană şi, fără discuţie, plină de miez... În '42 sau '43, 
la înmormântarea tânărului şi frumosului bărbat şi diacon Ale- 
xandru Cristea, au curs lacrimi amare din ochii multor adoles- 
cenți, foştii lui elevi... 

N-are niciun rost să vorbesc despre procesul educaţional, 
era cel general în țară. Şi era elaborat nu de un viceprim, fost pro- 
fesoraş de limba rusă undeva la țară, ci de o serie de mari figuri 
în ale pedagogiei in decursul a multe zeci de ani! Iar aici procesul 
creştea în nivel şi datorită foarte competentelor cadre didactice 
şi condiţiilor materiale. Din care pricină se vorbea despre școala 
aceasta ca despre una elitară. Nu era. Avea aceeași structură ca 
oricare alta. Iar absolvenţii şi absolventele cursului complemen- 
tar (cei trei ani de învăţământ practic de după obligatoriile patru 
primare) însemnau un foarte calificat contingent de muncitori 
pricepuţi în felurite domenii. 

Dar... „bărbaţii” şcolii erau obligaţi să poarte șorțuri ca și 
fetele... Un fel de rochiţe până la genunchi, din stambă albă cu 
linii negre pe verticală, cu guleraş alb și funde roșii. Cum nu era 

încă moda ca băieţii să poarte pantaloni lungi, prin clasa a doua- 
a treia, când orice copil începe să-şi conştientizeze sexul, băieţii 
mai îndrăzneţi îşi scoteau după lecţii uniformele, ca să evite în- 
jositorul „Ei, fetiţo!” cu care li se adresau elevii de la şcolile unde 
nu se purta aşa ceva. 

Însă e vorba de singura amintire neplăcută din anii aceia de 
graţie. În rest... terenuri sportive de tot soiul, mi-o amintesc şi 
acum pe doamna Costinescu, profesoara de gimnastică și mama 
unei colege — Sanda, o alintătură capricioasă, dar frumoasă foc... 
Cred că ascendenţa lui George în sportul de performanţă a por- 
nit anume din şcoala aceea, unde surplusurile de energie ale co- 
piilor erau bine dirijate, ca să se poată vorbi de ei ca de nişte elevi 
exemplari. 

Nu cred că se poate vorbi de o libertate absolută, orice indi- 
vid, cât de liber s-ar considera, este dependent în ultimă instanță 
de amintiri. Am glumit odată că voi începe să-mi scriu memo- 
riile când voi scăpa de amintiri. Ca glumă - mai merge, dar... 
Când te laşi copleșit de amintiri, nu poţi, uneori, să fii obiectiv cu 
prezentul. Şi cu toate acestea, când imi amintesc oraşul de atunci, 
o aşezare nu chiar măruntă - peste o sută de mii de capete - 
unde majoritatea locuitorilor se cunoşteau între ei cel puţin din 
vedere, fără ambuteiaje, fără televiziune şi alte atribute ale civi- 
lizaţiei, dar unde la numai cincisprezece ani de la eliberare se 
vorbea o românească perfectă (deşi apăreau multe publicaţii în 
rusă!), mă gândesc că rolul cel mai mare în întoarcerea la iden- 
titatea naţională l-a jucat şcoala. Va juca același rol și şcoala de 
azi? Sunt semne că da! 

Se vorbeşte mereu despre „cei şapte ani de acasă” şi, din 
nefericire, mulţi dintre copiii noștri ne dau dese ocazii ca să ne 
gândim la perioada aceea. Cam lipsesc cei şapte ani. Ritmul vieții 
ce-o ducem, goana veşnică pentru a asigura existenţa familiei nu 
ne prea lasă timp pentru copii. Îi lăsăm (mai ales în vremea de 
la urmă, cu Spaniile şi Italiile dătătoare de bani!) fie pe seama 
bunicilor, fie a străzii, fie a televizorului... De multe ori nu sunt 

cei mai buni educatori. De aici şi rolul uriaș ce revine şcolii. Dar 
investim destul în şcoală? Răsplătim cât de cât munca învățăto- 
rilor? 

Cunoaşteţi răspunsul... 

„Acum câțiva ani, am întâlnit-o la Bucureşti pe „alintătura 
şi capricioasa” Sanda Costinescu. Profesoară universitară, pensi- 
onară. Am râs amândoi amintindu-ne de unele mofturi ale ei de 
pe vremuri. „Ştii, mi-a zis, copilăriile trec. Rămâne Şcoala!” 

Rămâne. 

Cum a rămas în George Nedbaliuc, licenţiat în litere, ve- 
teran-sportsmen, dar mai întâi, absolvent al Şcolii Primare de 
Aplicaţie, care la cei şapte ani de acasă i-a adăugat modestie și 
voinţă... 

Cum a rămas în Nadia Jivodarenco, acum dna Gherman, 
doctor în biologie, şefa unuia dintre cele mai importante labora- 
toare din țară, căreia Şcoala de Aplicaţie i-a adăugat tenacitate, 
înţelepciune şi drăgălăşenie. Şi niciun pistrui în plus! 

Şi cum a rămas și în autorul acestor rânduri, pe care Școala 
numită l-a învățat nu numai să citească, dar - de bine, de rău — să 
şi scrie... 


DISCUTÂND LA O CAFEA 


Circulă prin oraș zvonul (nădăjduiesc că bârfa!) precum că 
puterea are de gând să înalțe un monument Marelui Logofăt al 
lui Ştefan cel Mare şi al lui Bogdan III - Ionică Tăutu (Tăut), 
primul diplomat al Moldovei care a băut cafea la Poartă cu însuși 
Padişahul. Se zice că luând în mână ceșcuţa cu licoarea neobiş- 
nuită, a închinat-o mai întâi Sultanului, apoi a dat-o de dușcă 
cum ar fi băut o ulcică de ţuică, opărindu-se bine de tot. Fapt 
care nu l-a făcut nici să clipească din ochi, ducând la bun sfârşit 
tratativele cu osmanii. 

Dacă zvonul nu-i simplu zvon, nasc două probleme: cui 
înălțăm totuşi memorialul? Logofătului care a dat dovadă de 
nemaipomenită prezenţă de spirit? Sau cafelei — băutura exotică 
înghițită pentru prima oară de un diplomat mioritic? Gurile rele 
spun că odată ce avem deja un Turn Eiftel dedicat lui Badea Mior 
(imaginaţi-vă: Mior Ciobanu, Miorel Călinescu!), am putea re- 
zolva dilema conferindu-i diplomatului Insigna de Onoare post- 
mortem, iar semnul de recunoștință mioritică băuturii otomane 
să fie întruchipat de sculptura unei capre, mare producătoare 
indigenă de cafea boabe... 

Şi, în general, trebuie să recunoaştem cinstit că oraşul în 
care ne-a fost scris să locuim este cel mai mare generator de 
surprize - fie ele istorice, filologice sau așa, pur şi simplu. 

Scria un poet din urss: „Noi zicem partid, / Presupunem Le- 
nin.” Adică „una spunem, alta fumăm”. S-a sfârşit urss-ul. Şi şe- 
ful statului, şi ministrul lui de externe cer, în sfârşit, la tot felul de 
întruniri internaţionale, retragerea trupelor ruseşti din Moldova. 


